Ẹ̀yin ọmọ ènìyàn, ẹ̀yin kò mọ̀ pé ẹni tí Ó jẹ́ alákòóso ẹ̀dá gbọ́n ju àwọn ẹ̀dá ìyókù lọ! - Ẹ lọ ṣe àkíyèsí àwọn ewé orí igi, kí ẹ wo ìlà kéékèèkéé tí Ọlọ́run Ọba fi sí ara wọn, ẹ lọ wo àwọn ẹranko inú igbó, bí wọ́n ti pọ̀ tí wọ́n lágbára tí wọ́n ń bá ọ̀nà tí Ẹlẹ́dàá wọn fi ẹsẹ̀ wọn lé lọ, ẹ kíyè sí ogunlọ́gọ̀ ejò tí ń bẹ ní inú ayé, ẹ wo àwọn kòkòrò bí wọ́n ti pọ̀ tó, ẹ wo onírúurú ẹja, ẹ wo ọ̀pọ̀lọ́ tí ń gbé orí ilẹ̀ tí ó tún ń gbé inú omi. Ẹ̀yin kò mọ̀ pé Ẹni tí Ó ṣe àwọn nǹkan wọnn-ọnnì ta àwọn ẹ̀dá ìyókù yọ! - Ẹ̀yin ọmọ ẹnìyàn, bí ẹ bá ń múra àti lọ síwájú nǹkan rere ni; ṣùgbọ́n bí ẹ bá ń sọ̀rọ̀ bí ẹni pé ẹ ń pẹ̀gàn Olódùmarè ẹ dàbí iṣẹ́ ọwọ́ gbẹ́nàgbẹ́nà tí ó ní ojú tí kò lè fi ríran, tí ó ní imú tí kò lè fi gbóòórùn, tí ó ní etí tí kò lè gbọ́ràn. Olójúkòkòrò kò lè ní inú-dídùn láé bí ayé kéré bí kò ju èèso akèǹgbè lọ. Ẹ̀yin tí Olódùmarè fún ní ọgbọ́ ti kò lè ó, ẹ̀yin gbọ́ kí kìnnìún wá sí ọdọ Ọlọ́run Ọba ní ọjọ́ kan ki ó wí fún un pé kí ó kọ́ ààfin fún òun nítorí pe òun ni ọba àwọn ẹranko? Ẹ̀yin rí aláǹtakùn kí ó wí pé òun kò ran òwú mọ́? Ẹ̀yin rí àkùkọ kí ó wí pé òun kò ní í kọ? Ẹ kíyè sí àwọn ẹyẹ ojú ọ̀run, lékèélékèé ń fò láti ibi kan sí ibi kejì lọ́dọọdún, àparò ń wá oùnjẹ rẹ̀ káàkiri inú oko, àdán ń ffi ẹnu jẹun ó tún ń fi ẹnu yàgbọ́, ara ẹyẹ mìíràn dà bí ara aṣọ funfun, òmíràn dà bí aṣọ àrán, omíràn dà bí aṣọ aláró tí wọ́n ti pa tí ó dúdú kẹlẹkẹlẹ. ẹ̀yin kò mọ̀ pé ìyàlẹ́nu ni ìwọ̀nyí! Ẹ máa là kàkà àti lọ síwájú nínú ohun rere gbogbo, ṣùgbọ́n ẹ má ṣe máa na ọwọ́ sí ohun tí ọwọ́ yín kò lè tó. Bí ọmọdé bá ti bẹ̀rẹ̀ gbé ìwà ojúkòkòrò ni ó ti yẹ kí àwọn òbí rẹ̀ máa bá a wí, kì í ṣe òbí nìkan, bí kò ṣe gbogbo ìbátan pẹ̀lú. Ojúkòkòrò ni ọmọ ìyá ìlara, àti ìlara àti owú jíjẹ ọ̀kan náà ní. Nítorí náà, ẹ̀yin ọmọ ènìyàn, ẹ kíyè sí ọ̀nà yín. Mo ń lọ sí ọ̀run lónìí, Ọlọ́run Ọba si tún fún mi ní aṣẹ wí pé kí n fi yín sí ipò yín àtijọ́. Ó dìgbà, láti òní lọ, n kò wá sí ọ̀dọ̀ yín mọ́ ẹ máa ṣe ayé yín lọ, ènìyàn yàtọ̀ sí màlékà, ará ayé yatọ sí ará òde ọ̀run.
Eyin omo eniyan, eyin ko mo pe eni ti O je alakooso eda gbon ju awon eda iyoku lo! - E lo se akiyesi awon ewe ori igi, ki e wo ila keekeekee ti Olorun Oba fi si ara won, e lo wo awon eranko inu igbo, bi won ti po ti won lagbara ti won n ba ona ti Eledaa won fi ese won le lo, e kiye si ogunlogo ejo ti n be ni inu aye, e wo awon kokoro bi won ti po to, e wo oniruuru eja, e wo opolo ti n gbe ori ile ti o tun n gbe inu omi. Eyin ko mo pe Eni ti O se awon nnkan wonn-onni ta awon eda iyoku yo! - Eyin omo eniyan, bi e ba n mura ati lo siwaju nnkan rere ni; sugbon bi e ba n soro bi eni pe e n pegan Olodumare e dabi ise owo gbenagbena ti o ni oju ti ko le fi riran, ti o ni imu ti ko le fi gbooorun, ti o ni eti ti ko le gboran. Olojukokoro ko le ni inu-didun lae bi aye kere bi ko ju eeso akengbe lo. Eyin ti Olodumare fun ni ogbo ti ko le o, eyin gbo ki kinniun wa si odo Olorun Oba ni ojo kan ki o wi fun un pe ki o ko aafin fun oun nitori pe oun ni oba awon eranko? Eyin ri alantakun ki o wi pe oun ko ran owu mo? Eyin ri akuko ki o wi pe oun ko ni i ko? E kiye si awon eye oju orun, lekeelekee n fo lati ibi kan si ibi keji lodoodun, aparo n wa ounje re kaakiri inu oko, adan n ffi enu jeun o tun n fi enu yagbo, ara eye miiran da bi ara aso funfun, omiran da bi aso aran, omiran da bi aso alaro ti won ti pa ti o dudu kelekele. eyin ko mo pe iyalenu ni iwonyi! E maa la kaka ati lo siwaju ninu ohun rere gbogbo, sugbon e ma se maa na owo si ohun ti owo yin ko le to. Bi omode ba ti bere gbe iwa ojukokoro ni o ti ye ki awon obi re maa ba a wi, ki i se obi nikan, bi ko se gbogbo ibatan pelu. Ojukokoro ni omo iya ilara, ati ilara ati owu jije okan naa ni. Nitori naa, eyin omo eniyan, e kiye si ona yin. Mo n lo si orun lonii, Olorun Oba si tun fun mi ni ase wi pe ki n fi yin si ipo yin atijo. O digba, lati oni lo, n ko wa si odo yin mo e maa se aye yin lo, eniyan yato si maleka, ara aye yato si ara ode orun.